Mattilsynet frykter at nye EU-regler kan true norsk biebestand

Fra 2021 blir det lov å frakte bikuber fritt mellom landene i EU og EØS. Mattilsynet frykter at reglene vil ramme den norske biebestanden.

Flittige brunbier fotografert i Røyken i Buskerud. Audun Braastad / NTB scanpix

NTB

5. mai 2019 04:35 Sist oppdatert 5. mai 2019

Ifølge Mattilsynet har norske bier mye mindre sykdom enn andre steder i Europa, skriver NRK.

Norske birøktere påpeker at Norge har brukt mye penger på sykdomsforebyggende arbeid, penger de mener er bortkastet dersom reglene også skal gjelde for Norge.

Forskriften trer i kraft april 2021. Mattilsynet er med i en ekspertgruppe i EU og har spilt inn at de ikke ønsker disse reglene på hjemmebane.

– Vi har ikke fått gjennomslag for det. Ingen andre land har støttet innspillet vårt, så vi regner med at det blir innført, sier fagdirektør Kristina Landsverk i Mattilsynet.

Mattilsynet vil se om Norge kan få et unntak fra EU-forskriftene, eller om de kan begrense omfanget.

– Grunnen til at vi ikke ønsker vandrebirøkt er at vi har bedre biehelse enn de fleste EU-land. Kommer du sørover på kontinentet, har de problemer med flere sykdommer enn oss, sier Landsverk.

Vi videreutvikler våre artikler.

Hjelp oss å forbedre, gi din tilbakemelding. Gi tilbakemelding